Jurinová, Erika, podpredsedníčka NR SR (2012-08-08):
Vážená pani predsedajúca, vážený pán minister, kolegyne, kolegovia, už sa teda asi nič nové nedozvieme. Bolo tu toho povedaného veľa, všetky dostatky aj nedostatky, ale predsa len by som sa rada zapojila do tejto diskusie, ktorá stále, ešte máme nádej, že prinesie možno nejaké zmeny. Aspoň v tom, že možno sa podarí nejaký pozmeňovák na základe týchto všetkých rozhovorov a diskusií, ktoré tu prebiehajú, prijať. To je jedno, či už vládnou stranou, alebo teda aj niečo z opozičných prijmete. I tak si myslím, že je dôležité o tom rozprávať, aj keď sa to mnohým zdá ako naťahovanie, pretože v tejto diskusii by sme mali, naozaj mali zvažovať to, že čo je, čo je dobré, čo je zlé, prečo sa systém takto, takto extrémne mení. Tá neudržateľnosť systému je asi každému jasná, je úplne rukolapná. A v tom sa zhoduje či pravica, či ľavica, proste je to naprieč. Rozchádzame sa však v spôsobe, v spôsobe, ktorým chceme riešiť situáciu. Vláda vníma úpravu prvého, druhého piliera aj všetkých, všetkých zmien, ktoré tu prebiehajú, ako nástroj konsolidácie, pretože dlh sa zahŕňa do štátneho rozpočtu. A opozícia to zasa vníma ako podraz na voličoch, ako klamstvo na národe, ktorému berie právo prilepšiť si svoje dôchodky podľa svojich príjmov. Už minule som hovorila, že niektoré časti tohto zákona považujem i ja za hodné riešenie, pretože to vidím možno, že také pokračovanie toho, čo sme počuli pred, teraz z úst pána poslanca Mihála, že boli súčasťou aj zmien, ktoré pripravovala predchádzajúca vláda. Takže som rada, že niektoré veci si osvojili. A naozaj si myslím, že spoločnými nejakými, no proste spoločne to bude prijaté. Čo ma však zaráža, tak dnes v Pravde bol článok, ktorý upozorňuje na jednu anomáliu, ktorá je, a možno práve prijatím aj tých zvyškov opatrení, ktoré tu máme, ju rozšírime. Názov toho článku bol „Slovenské firmy utekajú do daňových rajov, už je ich tam viac ako 3 tisíc“. Že naozaj sa bojím, aby práve prijatie tohto zákona nespôsobilo to, že naše firmy, aj keď sa zdá, že tento zákon sa výsostne toho netýka, ale aby sa to nestalo pravidlom, že po prijatí zákonov v našej krajine budú firmy húfne odchádzať do daňových rajov a týmto vlastne nieže budeme prijímať do rozpočtu viac peňazí, ale z tohto dôvodu nám bude rozpočet krachovať, pretože nebude mať kto platiť do rozpočtu, daňové príjmy sa nám budú strácať. Takže aké následky môžeme predpokladať prijatím tohto zákona? Ak by sme išli do extrému, môže to znamenať teda v konečnom dôsledku nie očakávané zaplátané nie diery v podobe 40 miliónov, ale skôr odliv pracovných miest, zvýšenú mieru čiernej práce, pozastavenie živností a celkove zníženie príjmu štátu. A koho a ako sa vlastne tie jednotlivé časti zákona budú dotýkať? No už vieme, že živnostníci, tí to budú mať veľmi ťažké, pretože dochádza k navýšeniu ich odvodov. Ak vláda hovorí, že potrebuje sanovať zlú finančnú situáciu, obávam sa, že tým, že začne likvidovať podnikateľský priestor, sa jej to nepodarí. Všetci si uvedomujeme, že asi veľmi dobre to, aby sme sa o našich podnikateľoch alebo živnostníkoch postarali tak, aby sme im vytvorili dostatočne dobré podmienky na to, aby mohli podnikať, rozširovať svoje obzory. Čo sa týka dohodárov, je to veľmi široká skupina ľudí, ktorá, kde vieme, že naozaj tá oblasť je taká široká, že dochádza vo veľkej miere aj k zneužívaniu tohto inštitútu, ktorý by mal byť hlavne dôležitý pri výpomoci trhu, a preto ide naozaj o flexibilný prvok. Ale na druhej strane, zachytávajú dohody aj ľudí a občanov, ktorí, ktorí sa považujú za sociálne slabšie skupiny. Ide o študentov, o nezamestnaných, o pracovníkov mimovládok. A tuná vieme, už tak isto som to rozprávala v jednom z príhovorov, že môžu nastať veľké, nastať veľké problémy, dokonca v treťom sektore to môže spôsobiť až kolaps činnosti niektorých organizácií. Čo sa týka prvého a druhého piliera, vieme, že sa mení výpočet osobného mzdového bodu, mení sa vek odchodu do, alebo bude sa meniť vek odchodu do dôchodku, valorizácia, dôchodcovská inflácia. Ale toto sú väčšinou zmeny, s ktorými naozaj nemá nikto problém. Len opäť dávam otázku, prečo vláda odsúva riešenie problému, ktorý vieme pomenovať, vieme ho zadefinovať? Prečo ho odsúva až niekedy na rok 2018? Tiež budem zvedavá, ako sa postavia k pozmeňujúcemu návrhu, ktorý viem, že si chystajú niektorí kolegovia. Pričom vieme, že počet ľudí odkázaných na systém, na sociálny systém štátu neustále pribúda. A bojím sa, že ich bude pribúdať ešte viac. Naozaj vzhľadom k tomu, že počet živností sa bude určite znižovať, počet pracovných miest po zavedení týchto reformných krokov takisto, je veľký predpoklad, že sa zníži, čo by bolo veľmi smutné. Pán minister nám hovoril, že hľadáme trvalo udržateľné riešenie problému. To je takisto vznešený cieľ, ale myslím si, že máte smolu hlavne v tom, že tým, že sa prijme zákon v takejto podobe, budete mať v ruke Čierneho Petra. Budete ho mať práve v ruke vy a budete poznačený pečaťou tých, ktorí naozaj znehodnocujú postavenie živnostníkov a študentov. Preto vás vyzývam, aby ste tomu pomohli zabrániť, možno aj práve tým, že budete reagovať aspoň na niektoré pozmeňujúce návrhy, ktoré prídu, dúfam, že aj z vládnej strany, a určite aj z tunajšej opozície. Nič nie je čierno-biele, takisto i vy viete, že nie ste neomylný a že skutočne budete veľmi tuho uvažovať a zvažovať, že či pomôžete dnešnému stavu zákonom tak, aby sa niektoré predpokladané nepríjemné negatívne zmeny neudiali. Všetci si uvedomujú, že prvý pilier je nevyhnutné, nutné upravovať a reformovať, pretože je extréme deficitný. Preto je aj nesporné, že to, čo robí vláda v tomto smere, je správne. Naozaj. Skutočne v prvom pilieri je priestor na solidárnosť, na vyrovnávanie rozdielov. Ale opäť zopakujem, že tým, čo ste urobili z druhého piliera, tým, ako ho nastavujete alebo prestavujete, tým vlastne beriete možnosť alebo chuť ľudí, ktorí by mohli odvádzať do systému viac, beriete im chuť platiť dane a odvody. Vystavujete sa zbytočne riziku, že ľudia sa budú zo všetkých síl snažiť, aby tento systém obišli. Preto v tomto smere vidím iba dočasnosť riešenia. Vidím dočasnosť riešenia aj v tom, že aj to sanovanie Sociálnej poisťovne nie je trvalé. Viete, že po pár rokoch sa opäť Sociálna poisťovňa dostane do stavu, v akom je teraz, že tie platby, aj tie, ktoré mohli byť v druhom pilieri, nebudú postačovať na sanovanie výdavkov na prvý pilier. Preto vás ešte raz vyzývam, aby ste naozaj boli tolerantní a zvažovali všetky návrhy, ktoré prídu zo strany opozície, aby ste uvažovali nad tým, že či naozaj ide o populizmus, ako to budete prezentovať, alebo či majú snahu riešiť problém, ktorého sa obávame. Ďakujem pekne.